ગળતેશ્વર:તાલુકાના થર્મલ નજીક આવેલ ટીંબાના મુવાડામાં રહેતી એક ૩૨ વર્ષીય પરિણિતાની હત્યાનો મામલો આખા પંથકમાં ચર્ચાનો વિષય બન્યો છે. ગઇકાલે પરિણિતાના પરિવારજનોએ પોલીસ મથકમાં આવેદનપત્ર આપી આ હત્યામાં સેવાલીયાનો યુવક સંડોવાયેલા હોવાનો આક્ષેપ કર્યો હતો. જોકે પોલીસે આ યુવકની પૂછપરછ હાથ ધરી હતી. આ મુદ્દે મોડીરાત્રે આ યુવક સામે હત્યાનો ગુનો દાખલ કરવામાં આવ્યો છે. જોકે એફઆઇઆરમાં આ યુવકે કોઇ અગમ્ય કારણસર હત્યા કરી હોવાનો ઉલ્લેખ કરતા પોલીસની કામગીરી સામે પણ શંકાઓ ઉભી થવા પામી છે.